17.3.2023.
HR
Službeni list Europske unije
C 101 A/11
Životopis se ne smatra popratnim dokumentom kojim se dokazuje radno iskustvo, posjedovanje diplome/diploma i, ovisno o slučaju, znanje jezika.
Kandidati se u svrhu sastavljanja svoje natječajne dokumentacije ne mogu pozivati na dokumente, obrasce za prijavu ili druge dokumente koje su priložili nekoj od ranijih prijava.
3.3.2.
Popratni dokumenti kojima se dokazuje ispunjavanje općih uvjeta U ovoj fazi nije potrebno slati dokumente kojima se potvrđuje da kandidati: — imaju državljanstvo jedne od država članica Europske unije, — uživaju sva građanska prava, — ispunjavaju sve zakonske obaveze povezane sa služenjem vojnog roka, — ispunjavaju moralne standarde potrebne za obavljanje predviđenih dužnosti, — znaju jezike koje su naveli u prijavi, osim u posebnim slučajevima koji su izričito predviđeni u obavijesti.
Kandidati moraju označiti polje koje sadrži izjavu o točnosti danih podataka.
Označivanjem tog polja časno izjavljuju da ispunjavaju navedene uvjete te da su dane informacije istinite i potpune.
Međutim, predmetni dokumenti morat će se dati na uvid prilikom eventualnog zapošljavanja.
3.3.3.
Popratni dokumenti potrebni za ispunjavanje posebnih uvjeta Kandidati povjerenstvu za odabir moraju dostaviti sve podatke i dokumente na temelju kojih se može provjeriti točnost informacija navedenih u prijavi.
Diplome i/ili potvrde o završenom studiju Svojoj internetskoj prijavi kandidati, po mogućnosti u PDF formatu, moraju priložiti diplome o završenom srednjoškolskom ili visokom obrazovanju, sveučilišnom stupnju ili potvrde kojima dokazuju da njihov stupanj obrazovanja odgovara onome koji se traži u obavijesti.
Kandidati se moraju pobrinuti za to da ti dokumenti budu čitljivi.
Povjerenstvo za odabir vodi računa o razlikama među obrazovnim sustavima država članica Europske unije (Prilog I. i Prilog II. ovom Vodiču).
Ako je diplomu kandidata izdala treća zemlja, uz nju mora biti priložena izjava o jednakovrijednosti koju je izdalo nadležno tijelo države članice Europske unije.
Za diplome stečene nakon završetka srednje škole kandidati moraju priložiti što detaljnije informacije, posebno u pogledu trajanja studija i studijskih predmeta.
Na osnovi tih informacija povjerenstvo za odabir ocijenit će relevantnost diplome u odnosu na opis radnog mjesta.
Za tehničku ili strukovnu izobrazbu, tečajeve stručnog usavršavanja ili specijalističke tečajeve, kandidati moraju navesti radi li se o cjelodnevnim tečajevima, tečajevima koji nisu trajali cijeli dan ili večernjim tečajevima te naznačiti predmete koje su slušali kao i službeno trajanje tečajeva.
Kandidate molimo da te informacije učitaju u jednom dokumentu, po mogućnosti u PDF formatu.
Radno iskustvo Ako se u obavijesti zahtijeva radno iskustvo, ono se isključivo odnosi na iskustvo kandidatâ nakon stjecanja potrebne diplome ili potvrde o završenom obrazovanju.
U popratnim dokumentima moraju biti naznačeni trajanje i razina radnog iskustva te što detaljnije objašnjena priroda posla kako bi povjerenstvo za odabir moglo ocijeniti relevantnost tog iskustva u odnosu na posao koji bi kandidat obavljao.
Ako kandidati za isto radno iskustvo prilažu više dokumenata, mole se da ih spoje i učitaju samo jedan dokument.
Platforma Apply4EP omogućuje učitavanja dokumenata čija je maksimalna veličina 5 MB.
Svako radno iskustvo potrebno je potkrijepiti popratnim dokumentima: — potvrdama bivših i sadašnjih poslodavaca kojima se dokazuje radno iskustvo potrebno za sudjelovanje u natječaju / postupku odabira, — ako kandidati ne mogu priložiti potrebne potvrde o radnom iskustvu zbog njihove povjerljivosti, umjesto njih moraju priložiti preslike ugovora o radu ili ponude za zapošljavanje te preslike prve i zadnje isplatne liste plaće, — za rad koji se nije obavljao u okviru stalnog radnog odnosa (samozaposleni, slobodna zanimanja itd.) kao dokaz se mogu dostaviti računi s navedenim pruženim uslugama ili slični službeni i relevantni popratni dokumenti.